PREB โชว์แบ็คล็อก 8 พันลบ. ส่งซิกรายได้ปี 62 โตตามเป้า 20%
PREB โชว์แบ็คล็อก 8 พันลบ. ส่งซิกรายได้ปี 62 โตตามเป้า 20%
19 มี.ค. 2562

นายวิโรจน์ เจริญตรา กรรมการผู้จัดการ บริษัท พรีบิลท์ จำกัด (มหาชน) หรือ PREB เปิดเผยว่า ภาพรวมของผลประกอบการไตรมาส 1/62 ยังเป็นไปตามประมาณการ แต่อาจจะมีความแตกต่างกับปีที่ผ่านมา ซึ่งปี 2561 งานส่วนใหญ่ปิดโครงการในไตรมาสแรก แต่ในปีนี้คาดว่างานจะค่อยๆ ทยอยส่งมอบเท่าๆ กันในแต่ละไตรมาส โดยคาดการณ์ว่าในปีนี้รายได้รับเหมาก่อสร้างจะสูงขึ้นประมาณ 17% โดยปัจจุบันมี Back log อยู่ที่ประมาณ 8 พันล้านบาท
โดยล่าสุด “พรีบิลท์” ได้ลงทุนร่วมกับบริษัทพันธมิตร ในการซื้อที่ดินเพิ่มบริเวณ ทาวน์ อิน ทาวน์ ถนนรามคำแหง ขนาดโครงการ 2-2-28.0 ไร่ คาดการณ์ว่าจะก่อสร้างเป็นโครงการอาคารชุดสูง 8 ชั้น 2 อาคาร ประมาณ 344 ยูนิต มูลค่าโครงการ 750 ล้านบาท และตั้งเป้าเปิดขายให้เร็วที่สุดให้ได้ภายในปลายปีนี้ โดยจะเริ่มก่อสร้างปี 2563 และเริ่มโอนกรรมสิทธิ์และรับรู้รายได้ประมาณปี 2564
สำหรับเป้าหมายรายได้ในงบการเงินรวมปี 2562 คาดว่าจะเติบโตประมาณ 20% จากปีก่อน เพิ่มขึ้นทุกส่วนงานทั้งส่วนรับเหมาก่อสร้าง  งานขายแผ่นพื้นคอนกรีตสำเร็จรูปของบริษัท พีซีเอ็ม คอนสตรัคชั่น แมททีเรียล และส่วนงานพัฒนาอสังหาริมทรัพย์จากบริษัทลูก อีส แอม อาร์ ที่คาดว่าจะมียอดโอนครั้งแรกในไตรมาส 4 ปี 2562
นอกจากนี้ยังคาดการณ์ว่าจะมีผลกำไรจากเงินลงทุนผ่านบริษัท พรีบิลท์ โฮลดิ้ง จำกัด อีกจำนวนหนึ่ง  ซึ่งคาดการณ์ว่าโครงการร่วมทุนโครงการ Quinto บริเวณ สถานีรถไฟฟ้าเสนานิคมจะมีการส่งมอบห้องชุดให้ลูกค้าในปลายปีนี้  โครงการ Quinto มีมูลค่าโครงการประมาณ 1.5 พันล้านบาท และบริษัท พรีบิลท์ โฮลดิ้ง จำกัดถือหุ้นร้อยละ 49 (ผลกำไรจะรับรู้ผ่านงบกำไรขาดทุน) กำไรสุทธิต่อโครงการคาดว่าจะอยู่ในระดับเดียวหรือ สูงกว่าตลาด
ขณะที่ธุรกิจพัฒนาอสังหาริมทรัพย์ตั้งเป้าหมายเริ่มรับรู้รายได้ครั้งแรกในไตรมาส 4/62 โดยปัจจุบันมีโครงการที่พัฒนาเอง 3 โครงการ มูลค่าโครงการรวมราว 4.4 พันล้านบาท นอกจากนี้ยังมีโครงการร่วมทุนกับพันธมิตรอีกทั้งหมด 5 โครงการ มูลค่าโครงการรวมประมาณ 5.2 พันล้านบาท